Jingħad li fid-dinja hawn tlett produtturi kbar tad-deheb li nużaw u nqisu sew għall-kwalitajiet u valur li dan il-metall għandu. L-istatistika turi li ċ-Ċina ħarġet erba' mija u sittin tunellata, l-Awstralja mitejn u sebgħa u tmenin tunellata u r-Russja mitejn u erbgħa u sebgħin tunellata sena ilu. Il-figura ta' kważi elf u ħames mitt tunellata deheb fis-sena hija impressjonanti. Iktar u iktar meta nafu li l-maġġor parti joħroġ minn dak li jissejjaħ "hard rock goldmining extracts". Deheb li jkun qiegħed ingastat u ħaġa waħda mal-ġebel li, b'ħidmet iebsa, il-bniedem jinħareġ għall-użu varju tiegħu. Il-bniedem kellu, fis-sekli, reverenza, u ta ħafna valur u importanza lid-deheb. Ikkunsidrat bħala fost l-ogħla f'dan. Diversi li għexu fuq din l-art wettqu atti li ma kellhomx iwettqu, biex ikollhom iktar minn dan il-metall fil-pussess u l-proprjetà temporanja tagħhom. Uħud qatlu, oħrajn daħlu fi gwerer, oħrajn iġġustifikaw il-makakkerija tagħhom fih. Hija l-Bibbja li tagħraf dan, imma f'kuntrast ma' kemm il-Kelma t-Alla u l-liġi tiegĦu hija ifjen. Is-Salm 19, fil-vers 10 tiegħu jgħid: "Huma iktar ta' min jixtieqhom mid-deheb, iva, minn ħafna deheb irfinut". Għax huma ħafna l-mumenti f'ħajjet il-bniedem li flok japprezza u jagħmel użu ta' dak li għandu, jispiċċa jrid dak li m'għandux bżonn u jintilef jikseb dak li ma jagħtihx gwadan. Is-soċjetà hija wkoll maħkuma minn dan. Tħares lejn dak li m'għandhiex, u ma tifhimx dak li għandha. Għandna wirt ta' għerf, ta' għaqal, ta' esperjenzi li ma jissemmewx. Ma jiġux ikkunsidrati jew b'xi mod valutati. Ma naħsbux fihom, ma nitkellmux dwarhom u anqas ma nippruvaw nutilizzawhom. Imma, fortunatament, hemm qegħdin: jistennewna noħorġuhom mill-blat, mill-ġebel, bħad-deheb. Kemm għandu raġun. Kemm hawn bnedmin, iktar u iktar f'dan il-mument u d'dan is-seklu, li qegħdin iduru jfittxu. Ifittxu l-verità, li jifhmu l-ħajja u jippruvaw jgħixu aħjar magħhom infushom milli huma. Diversi jridu jħabbtu l-bibien tal-għerf. Uħud isibuhom, imma diversi oħra jduru fix-xejn. Jittamaw f'dak li jixtiequ, imma ma jsibuhx. Iż-żmien inbidel ħafna, imma l-'bżonn' tal-bniedem jibqa' l-istess u kostanti. Forsi ġewwa l-komunità Nisranija għadna bil-kultura li huwa l-poplu li ser jiġi jfittex lil min jista' jiggwidah: il-Kleru. Imma x-xogħol, l-impenji, is-sitwazzjonijiet soċjali u familjari ġodda, dan m'għadhomx jippermettuh bħal qabel. Hawn, però, l-mezzi ta' komunikazzjoni aktar qawwija li huma viċin il-moħħ u l-qalb tal-bnedmin illum. Dak li Fra Paolo jsemmi bħala l-"konfort tal-kuntatt" huwa possibbli fil-preżent. Imma forsi wieħed jista' jutilizzah aħjar. Diversi drabi nara patrijiet u saċerdoti li qegħdin jidhru fuq il-mezzi soċjali jitkellmu, jindirizzaw u jippriedkaw. Dan tajjeb, imma hemm iktar triq diretta lejn dawk li jfittxu. Persuni jidħlu, u hekk hija l-istorja tad-dinja, f'kuntatt personali meta jisimgħu bl-esperjenza vera u awtentika ta' dawk li għażlu jidħlu għall-ħajja reliġjuża. Dawk li jisimgħu jippreferu jiġu mgħallma b'inċidenti tal-ħajja ta' min qiegħed jitkellem. Il-bniedem jingħaqad iktar għax l-eżempju jirnexxilu jkaxkar anki għas-sewwa. Biss, fil-minjiera kbira ta' deheb li aħna għandna, dan mhuwiex jiġi maqlugħ. Rari, kważi qatt, ma ssib, fil-mezzi kollha ta' komunikazzjoni, bnedmin li jiġu mistoqsija u jwieġbu dwar dak li għaddew minnu huma fir-reliġjon. Patrijiet, sorijiet, saċerdoti huma mimlija b'deheb li jista' jinqasam u jmexxi 'l-bniedem li jagħraf aħjar il-ħajja li ma joħroġx għad-dawl u l-widna. Mhux biss, imma nitkellmu u nitolbu dwar il-bżonn jew in-nuqqas ta' vokazzjonijiet u m'aħniex nagħrfu kemm hemm persuni, speċjalment żgħażagħ, li m'aħniex nilħqu. Forsi hemm bżonn ftit dożi ta' ideat tal-politiċi ta' kif wieħed jasal u jipprova jikkonvinċi? Forsi hemm bżonn viżjoni differenti fejn wieħed jibda jħabbat il-bibien ta' dawk li, anke jekk mhux neċessarjament jidħlu fil-klawsura taċ-Certosa ta' Serra San Bruno, jkunu ċittadini li jaħdmu lejn u għas-sewwa? Hemm ċertament deheb fis-soċjetà li qiegħed għad-dispożizzjoni tagħna. Hemm żgur bżonn metodi ġodda ta' kif jinqala'. Iktar ma nagħrfu dan malajr, iktar nistgħu nagħmlu differenza f'din is-soċjetà. Forsi, mingħajr ma ninftiehem ħażin, jew b'xi mod kritiku, wieħed għandu jmur lura lejn, u jisma' mill-ġdid dak li l-President Kattoliku Amerikan John F. Kennedy kien qal fl-1961, huwa u jibda ħidmietu, li wieħed jgħid: " Taqblu jew le miegħi, għalkemm il-ħaddiema huma ftit, xorta hemm deheb is-sewwa x'jinħareġ u x'jinfired għall-ġid ta' dan il-poplu.
Għall-ġid ta' dan il-poplu.